РЕШЕНИЕ ЗА ИЗПЪЛНЕНИЕ (EC) 2015/69 НА КОМИСИЯТА
от 3 декември 2014 година
за приемане на осма актуализация на списъка на териториите от значение за Общността в Континенталния биогеографски регион
(нотифицирано под номер С(2014) 9072)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (1), и по-специално член 4, параграф 2, трета алинея от нея,
като има предвид, че:
(1)
Континенталният биогеографски регион, посочен в член 1, буква в), подточка iii) от Директива 92/43/ЕИО, обхваща намиращата се в Съюза територия на Люксембург и части от намиращите се в Съюза територии на Белгия, България, Чешката република, Дания, Германия, Франция, Италия, Австрия, Полша, Румъния, Словения, Хърватия и Швеция, както е обозначено на биогеографската карта, одобрена на 20 април 2005 г. от комитета, създаден съгласно член 20 от посочената директива („Комитетът по местообитанията“).
(2)
Първоначалният списък на териториите от значение за Общността в Континенталния биогеографски район по смисъла на Директива 92/43/ЕИО е приет с Решение 2004/798/ЕО на Комисията (2). Списъкът е актуализиран последно с Решение за изпълнение 2013/741/ЕС на Комисията (3).
(3)
Териториите, включени в списъка на териториите от значение за Общността в Континенталния биогеографски регион, са част от мрежата „Натура 2000“, която представлява съществен елемент от опазването на биологичното разнообразие в Съюза. С цел да бъде постигнат допълнителен напредък по отношение на реалното изграждане на мрежата „Натура 2000“ и в контекста на динамично приспособяване на мрежата, списъците на териториите от значение за Общността се преразглеждат редовно.
(4)
От октомври 2012 г. насам държавите членки са предложили допълнителни територии от значение за Общността в Континенталния биогеографски регион по смисъла на член 1 от Директива 92/43/ЕИО. Освен това държавите членки са представили промени в информацията за териториите, която се съдържа в списъка на териториите от значение за Общността в Континенталния биогеографски регион.
(5)
Въз основа на проектосписъка, изготвен от Комисията със съгласието на всяка от съответните държави членки, в който са посочени и териториите с приоритетни типове естествени местообитания или с приоритетни биологични видове, следва да се приеме актуализиран списък на териториите, избрани за територии от значение за Общността в Континенталния биогеографски район. Член 4, параграф 4 и член 6, параграф 1 от Директива 92/43/ЕИО се прилагат за нововключените територии.
(6)
Данните за съществуването и разпространението на типовете естествени местообитания и биологичните видове се обогатяват постоянно в резултат на наблюдението съгласно член 11 от Директива 92/43/ЕИО. Следователно оценката и изборът на териториите на равнището на ЕС са направени въз основа на най-надеждната налична към настоящия момент информация.
(7)
Някои държави членки не са предложили достатъчно територии, за да изпълнят изискванията на Директива 92/43/ЕИО по отношение на някои типове местообитания и някои биологични видове. Освен това данните за съществуването и разпространението на някои типове естествени местообитания от приложение I и на някои биологични видове от приложение II към Директива 92/43/ЕИО са все още непълни. За тези типове местообитания и биологични видове следователно не може да се направи заключението, че мрежата „Натура 2000“ е завършена.
(8)
За постигане на по-голяма яснота и прозрачност Решение за изпълнение 2013/741/ЕС следва да бъде отменено.
(9)
Мерките, предвидени в настоящото решение, са в съответствие със становището на Комитета по местообитанията,
ПРИЕ НАСТОЯЩОТО РЕШЕНИЕ:
Член 1
Осмата актуализация на списъка на териториите от значение за Общността в Континенталния биогеографски регион, съдържаща се в приложението, е приета.
Член 2
Решение за изпълнение 2013/741/ЕС се отменя.
Член 3
Адресати на настоящото решение са държавите членки.
Съставено в Брюксел на 3 декември 2014 година.